### NN 91/2024 (1.8.2024.), Odluka Ustavnog suda Republike Hrvatske broj: U-IIIA-1029/2024 od 12. lipnja 2024.

Ustavni sud Republike Hrvatske

1692

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec, članovi Vijeća, u postupku koji je ustavnom tužbom pokrenula A. A. iz B., na sjednici održanoj 12. lipnja 2024. jednoglasno je donio

ODLUKU

I. Ustavna tužba se usvaja.

II. Ministarstvo financija Republike Hrvatske dužno je, u najkraćem mogućem roku, ali ne duljem od jedan (1) mjesec, računajući od prvog idućeg dana nakon objave ove odluke u »Narodnim novinama«, donijeti odluku u predmetu koji se pred tim Ministarstvom vodi pod brojem klasa: UP/I-112-02/21-01/31, urbroj: 513-03-01-22-7 (ranije klasa: UP/I-112-02/21-01/31, urbroj: 513-03-01-21-1 i klasa: UP/I-112-02/17-01/105, urbroj: 513-03-01-17-360).

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavne tužbe A. A. iz B. određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u visini od 1.530,00 eura.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa, uprave i digitalne transformacije Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. A. A. iz B. (u daljnjem tekstu: podnositeljica) podnijela je 1. ožujka 2024. Ustavnom sudu ustavnu tužbu u povodu presude Visokog upravnog suda Republike Hrvatske broj: Usž-1869/23-2 od 11. siječnja 2024., presude Upravnog suda u B. broj: Usl-3898/22-5 od 20. ožujka 2023. i rješenja Odbora za državnu službu klasa: UP/II-112-07/22-01/462, urbroj: 566-01/16-21-3 od 14. studenoga 2022.

U ustavnoj tužbi podnositeljica u bitnome upire na to da zbog pretjerano formalističkog pristupa upravnih sudova duljina upravnog postupka premašuje propisane standarde njegova trajanja.

Ustavna tužba smatra se podnesenom na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), radi zaštite prava na suđenje u razumnom roku, zajamčenog člankom 29. stavkom 1. Ustava, povrijeđenog nerazumno dugim trajanjem upravnog postupka koji se vodi pred Ministarstvom financija Republike Hrvatske pod brojem klasa: UP/I-112-02/21-01/31, urbroj: 513-03-01-22-7 (ranije klasa: UP/I-112-02/21-01/31, urbroj: 513-03-01-21-1 i klasa: UP/I-112-02/17-01/105, urbroj: 513-03-01-17-360).

2. Za potrebe ustavnosudskog postupka pribavljen je spis Upravnog suda u B. (u daljnjem tekstu: prvostupanjski sud) broj: Usl-3898/2022 i spis Odbora za državnu službu klasa: UP/II-112-07/22-01/462, urbroj: 566-01/4-24-16 (ranije klasa: UP/II-112-07/21-01/551, urbroj: 566-01/16-21-3 i klasa: UP/II-112-07/18-01/43, urbroj: 566-01/16-20-2).

II. PREGLED RADNJI U POSTUPKU

1) Upravni postupak i upravnosudski postupci

3. Rješenjem Ministarstva financija Republike Hrvatske (u daljnjem tekstu: prvostupanjsko upravno tijelo) klasa: UP/I-112-02/17-01/105, urbroj: 513-03-01-17-360 od 14. rujna 2017. podnositeljica je raspoređena s 1. listopadom 2017. na radno mjesto voditeljice Odjela za lokalne poreze i prekogranično oporezivanje u Samostalnom sektoru za drugostupanjski upravni postupak, Službe za drugostupanjski porezni postupak i zastupanje.

Protiv navedenog rješenja podnositeljica je 11. listopada 2017. podnijela žalbu.

Rješenjem Odbora za državnu službu klasa: UP/II-112-07/18-01/43, urbroj: 566-01/16-20-2 od 10. prosinca 2020. prihvaćena je žalba podnositeljice, poništeno je rješenje prvostupanjskog upravnog tijela od 14. rujna 2017. i predmet je vraćen tom tijelu na ponovno rješavanje.

Podnositeljica je 21. travnja 2021. podnijela žalbu zbog propusta prvostupanjskog upravnog tijela da u zakonom propisanom roku donese rješenje nakon što mu je rješenjem Odbora za državnu službu od 10. prosinca 2020. predmet vraćen na ponovno rješavanje.

Rješenjem prvostupanjskog upravnog tijela klasa: UP/I-112-02/21-01/31, urbroj: 513-03-01-21-1 od 10. svibnja 2021. podnositeljica je ponovo raspoređena na radno mjesto voditeljice Odjela za lokalne poreze i prekogranično oporezivanje u Samostalnom sektoru za drugostupanjski upravni postupak, Službe za drugostupanjski porezni postupak i zastupanje, s time da je ovaj put raspoređena na ograničeno vrijeme od 1. listopada 2017. do 16. prosinca 2019.

Protiv navedenog rješenja podnositeljica je 28. svibnja 2021. podnijela žalbu.

Podnositeljica je tužbom podnesenom prvostupanjskom sudu 27. rujna 2021. pokrenula upravni spor zbog propusta Odbora za državnu službu da odluči o njezinoj žalbi podnesenoj 28. svibnja 2021. protiv rješenja prvostupanjskog upravnog tijela od 10. svibnja 2021.

Rješenjem Odbora za državnu službu klasa: UP/II-112-07/21-01/551, urbroj: 566-01/16-21-3 od 30 rujna 2021. prihvaćena je podnositeljičina žalba, poništeno je rješenje prvostupanjskog upravnog tijela od 10. svibnja 2021. i predmet je vraćen tom tijelu na ponovno rješavanje.

Rješenjem prvostupanjskog suda broj: Usl-2853/2021-4 od 12. listopada 2021. obustavljen je upravni spor pokrenut 27. rujna 2021. zbog propusta Odbora za državnu službu da odluči o podnositeljičinoj žalbi podnesenoj 28. svibnja 2021. protiv rješenja prvostupanjskog upravnog tijela od 10. svibnja 2021.

Podnositeljica je 18. veljače 2022. Odboru za državnu službu podnijela žalbu zbog propusta prvostupanjskog upravnog tijela da u zakonom propisanom roku donese rješenje nakon što mu je rješenjem Odbora za državnu službu od 30. rujna 2021. predmet vraćen na ponovno rješavanje.

Rješenjem prvostupanjskog upravnog tijela klasa: UP/I-112-02/21-01/31, urbroj: 513-03-01-22-7 od 26. svibnja 2022. podnositeljica je ponovo (sada već treći put) raspoređena na radno mjesto voditeljice Odjela za lokalne poreze i prekogranično oporezivanje u Samostalnom sektoru za drugostupanjski upravni postupak, Službe za drugostupanjski porezni postupak i zastupanje, a drugi put na ograničeno vrijeme od 1. listopada 2017. do 16. prosinca 2019.

Protiv navedenog rješenja podnositeljica je 17. lipnja 2022. podnijela žalbu.

Podnositeljica je tužbom podnesenom prvostupanjskom sudu 6. lipnja 2022. pokrenula upravni spor zbog propusta Odbora za državnu službu da odluči o njezinoj žalbi podnesenoj 18. veljače 2022. zbog propusta prvostupanjskog upravnog tijela da u zakonom propisanom roku donese rješenje nakon što mu je rješenjem Odbora za državnu službu od 30. rujna 2021. predmet vraćen na ponovno rješavanje.

Rješenjem prvostupanjskog suda broj: Usl-1609/2022-5 od 14. srpnja 2022. obustavljen je upravni spor pokrenut 6. lipnja 2022. tužbom podnositeljice, jer je podnositeljica 13. srpnja 2022. povukla tužbu.

Podnositeljica je tužbom podnesenom prvostupanjskom sudu 9. studenoga 2022. pokrenula upravni spor zbog propusta Odbora za državnu službu da odluči o njezinoj žalbi podnesenoj protiv rješenja prvostupanjskog upravnog tijela od 26. svibnja 2022.

Rješenjem Odbora za državnu službu klasa: UP/II-112-07/22-01/462, urbroj: 566-01/16-21-3 od 14. studenoga 2022. poništeno je rješenje prvostupanjskog upravnog tijela od 26. svibnja 2022. i predmet je vraćen tom tijelu na ponovno rješavanje.

Rješenjem prvostupanjskog suda broj: Usl-3343/2022-4 od 1. prosinca 2022. obustavljen je upravni spor pokrenut 9. studenoga 2022. zbog propusta Odbora za državnu službu da odluči o podnositeljičinoj žalbi podnesenoj protiv rješenja prvostupanjskog upravnog tijela od 26. svibnja 2022.

Protiv rješenja Odbora za državnu službu od 14. studenoga 2022. podnositeljica je pokrenula upravni spor tužbom podnesenom prvostupanjskom sudu 28. prosinca 2022.

Pred prvostupanjskim sudom održano je ročište 20. ožujka 2023., na kojem je donesena i objavljena presuda broj: Usl-3898/22-5 od 20. ožujka 2023. kojom je odbijen podnositeljičin tužbeni zahtjev za poništenje rješenja Odbora za državnu službu od 14. studenoga 2022.

Protiv navedene presude podnositeljica je 6. travnja 2023. podnijela žalbu.

Presudom Visokog upravnog suda Republike Hrvatske broj: Usž-1869/23-2 od 11. siječnja 2024. odbijena je podnositeljičina žalba i potvrđena je presuda prvostupanjskog suda broj: Usl-3898/22-5 od 20. ožujka 2023.

Navedena presuda uručena je podnositeljici 5. veljače 2024.

Do donošenja odluke Ustavnog suda u ovom ustavnosudskom predmetu nije dovršen upravni postupak pred prvostupanjskim upravnim tijelom kojemu je rješenjem Odbora za državnu službu od 14. studenoga 2022. predmet po treći put vraćen na ponovno rješavanje.

2) Korištenje sredstava za zaštitu prava na suđenje u razumnom roku

4. Iz spisa predmeta razvidno je da je podnositeljica prije podnošenja ustavne tužbe koristila sredstva za zaštitu prava na suđenje u razumnom roku.

Naime, tijekom upravnog postupka podnositeljica je 21. travnja 2021. i 18. veljače 2022. podnosila žalbe zbog nedonošenja rješenja u zakonom propisanom roku.

Također, podnositeljica je 27. rujna 2021., 6. lipnja 2022. i 9. studenoga 2022. pokrenula upravne sporove zbog propusta Odbora za državnu službu da odluči o žalbama podnesenim protiv rješenja prvostupanjskog upravnog tijela.

III. MJERODAVNO PRAVO

5. U odluci broj: U-IIIA-1031/2014 od 27. travnja 2016., u točkama 4. – 11. (»Narodne novine« broj 50/16.) Ustavni sud opisao je razvoj pravne zaštite člankom 29. stavkom 1. Ustava zajamčenog prava na suđenje u razumnom roku od trenutka njegovog uvođenja u hrvatski pravni sustav, stupanjem na snagu Promjene Ustava Republike Hrvatske 9. studenoga 2000. (»Narodne novine« broj 113/00.) sve do 14. ožujka 2013., kada je stupio na snagu Zakon o sudovima (»Narodne novine« broj 28/13., 33/15., 82/15., 82/16. – Uredba, 67/18., 126/19. – rješenje USRH broj: U-I-4658/2019 i dr., 130/20. – odluka i rješenje USRH broj: U-I-4658/2019 i dr., 21/22., 60/22. – rješenje USRH broj: U-I-2215/2022 i dr., 16/23. – odluka i rješenje USRH broj: U-I-2215/2022 i dr. i 155/23. – članak 52. stavak 5. Zakona o plaćama u državnoj službi i javnim službama).

IV. DOPUŠTENOST USTAVNE TUŽBE

6. U skladu sa stajalištem Ustavnog suda iznesenim u rješenju broj: U-IIIA-322/2014 od 23. prosinca 2014. (»Narodne novine« broj 8/15.), jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da su podnositelji prethodno koristili dopušteno pravno sredstvo protiv nerazumne duljine postupka.

7. U konkretnom slučaju podnositeljica je koristila dopuštena pravna sredstva protiv nerazumne duljine upravnog postupka.

8. Slijedom navedenog, Ustavni sud utvrđuje da je u konkretnom slučaju ustavna tužba dopuštena i ispitati će njezinu osnovanost.

V. OSNOVANOST USTAVNE TUŽBE

9. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i mjerodavnih tijela, te važnosti predmeta postupka za podnositelja.

1) Duljina upravnog postupka

10. Spor u (prvostupanjskom) upravnom postupku započeo je 11. listopada 2017. podnošenjem žalbe protiv rješenja prvostupanjskog upravnog tijela klasa: UP/I-112-02/17-01/105, urbroj: 513-03-01-17-360 od 14. rujna 2017. i do donošenja odluke Ustavnog suda nije razriješen.

11. Ustavni sud utvrđuje da je (prvostupanjski) upravni postupak u razmatranom razdoblju od 11. listopada 2017. do 12. lipnja 2024. (dana donošenja odluke Ustavnog suda) trajao ukupno šest (6) godina i osam (8) mjeseci.

2) Složenost upravnog predmeta

12. Ustavni sud ocjenjuje da se u konkretnom slučaju ne radi o složenijem upravnom predmetu.

3) Postupanje nadležnih upravnih tijela i upravnih sudova

13. Prvostupanjsko upravno tijelo je u upravnom postupku u više navrata rješavalo o istoj upravnoj stvari i donijelo je tri rješenja (14. rujna 2017., 10. svibnja 2021. i 26. svibnja 2022.) koja su poništena rješenjima Odbora za državnu službu donesenim 10. prosinca 2020., 30. rujna 2021. i 14. studenoga 2022.

Presudom prvostupanjskog suda broj: Usl-3898/22-5 od 20. ožujka 2023. odbijena je podnositeljičina tužba podnesena protiv rješenja Odbora za državnu službu od 14. studenoga 2022.

Presudom Visokog upravnog suda Republike Hrvatske broj: Usž-1869/23-2 od 11. siječnja 2024. odbijena je podnositeljičina žalba i potvrđena je navedena presuda prvostupanjskog suda.

4) Ponašanje podnositeljice ustavne tužbe

14. Ustavni sud ocjenjuje da podnositeljica ustavne tužbe nije pridonijela duljini trajanja upravnog postupka.

VI. OCJENA USTAVNOG SUDA

15. Ustavni sud utvrđuje da se (prvostupanjski) upravni postupak u razmatranom razdoblju vodi dulje od šest (6) godina, te da do donošenja odluke Ustavnog suda u ovom ustavnosudskom predmetu nije dovršen.

Stoga, Ustavni sud ocjenjuje da je trajanjem upravnog postupka u navedenom mjerodavnom razdoblju podnositeljici povrijeđeno pravo na suđenje u razumnom roku zajamčeno člankom 29. stavkom 1. Ustava.

16. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona, donesena je odluka kao u točkama I. i II. izreke.

17. U skladu s člankom 63. stavkom 3. Ustavnog zakona, donesena je odluka kao u točki IV. izreke.

Ustavni sud utvrđuje visinu naknade zbog povrede prava na suđenje u razumnom roku zajamčenog člankom 29. stavkom 1. Ustava uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

18. Odluka o objavi temelji se na članku 29. Ustavnog zakona (točka V. izreke).

Broj: U-IIIA-1029/2024

Zagreb, 12. lipnja 2024.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.